ಕೊರೊನಾ ಮೆಡಿಕಲ್ ಕಿಟ್ ಹಗರಣ ಆರೋಪ: ಸದನದಲ್ಲೂ ಲೆಕ್ಕ ಕೇಳಿದ ಸಿದ್ದರಾಮಯ್ಯ ಬೆಂಗಳೂರು: ಇಂದಿನ ಕಲಾಪದಲ್ಲಿ ಪ್ರತಿಪಕ್ಷ ನಾಯಕ ಸಿದ್ದರಾಮಯ್ಯ, ಕೊರೊನಾ ಮೆಡಿಕಲ್ ಕಿಟ್ ಖರೀದಿಯಲ್ಲಿ ಹಗರಣ ಆರೋಪದ ಕುರಿತು ಚರ್ಚೆ ನಡೆಸಿದ್ದು, ಮತ್ತೆ ಸರ್ಕಾರಕ್ಕೆ ಲೆಕ್ಕ ಕೇಳಿದ್ರು. ವೆಂಟಿಲೇಟರ್ಗಳ ರೇಟ್ ಜಾಸ್ತಿ ಆಗಿದೆಯಲ್ಲಾ ಅಂದರೆ ಕೋವಿಡ್ ಬಂದಿರೋದ್ರಿಂದ ರೇಟ್ ಜಾಸ್ತಿ ಆಯಿತು ಅಂದರು. ಚೀನಾದಿಂದ ಬೇರೆ ದೇಶಗಳಿಗೆ ಕೊರೊನಾ ಬಂದ ಕೂಡಲೇ ನಮ್ಮ ದೇಶದಲ್ಲಿ ಸಿದ್ಧತೆ ಮಾಡಿಕೊಳ್ಳಬೇಕಿತ್ತು ಎಂದು ಸಿದ್ದರಾಮಯ್ಯ ಹೇಳಿದ್ರು. ಆಕ್ಸಿಜನ್ ಸಿಲಿಂಡರ್ ಸಿಗದೇ ಬಹಳ ಜನ ಸತ್ತಿದ್ದಾರೆ. ಸರ್ವಪಕ್ಷ ಸಭೆ ಕರೆಯಿರಿ ಅಂತ ಪತ್ರ ಬರೆದೆ. ಅತ್ತೂ ಕರೆದು ಸರ್ವಪಕ್ಷ ಸಭೆ ಮಾಡಿಸಿದ ಹಾಗಾಯಿತು. ಸರಣಿಯಾಗಿ ಹಲವಾರು ಪತ್ರ ಬರೆದೆ, ಯಾವುದಕ್ಕೂ ಉತ್ತರವಿಲ್ಲ. ಸುಮಾರು 20 ಪತ್ರ ಬರೆದಿದ್ದೇನೆ, ಒಂದಕ್ಕೂ ಉತ್ತರ ಕೊಟ್ಟಿಲ್ಲ. ಇದನ್ನು ಜವಾಬ್ದಾರಿಯುತ ಸರ್ಕಾರ ಅಂತ ಕರೀತೀರಾ ನೀವು..? ಎಂದು ಪ್ರಶ್ನಿಸಿದ್ರು. ಪ್ರಜಾಪ್ರಭುತ್ವದಲ್ಲಿ ನಂಬಿಕೆ ಇರುವ ಸರ್ಕಾರನಾ? ನಾನು ರಾಜ್ಯ ಸರ್ಕಾರದ ಮುಖ್ಯ ಕಾರ್ಯದರ್ಶಿಗಳಿಗೂ ಪತ್ರ ಬರೆದೆ, ಅವರು ಉತ್ತರ ಬರೆದು, ನಾನು ಸಿಎಂಗೆ ಫೈಲ್ ಕಳಿಸಿದ್ದೇನೆ, ಅವರ ಮುಂದೆ ಇದೆ ಅಂತ ಹೇಳಿದರು. ಮುಖ್ಯಮಂತ್ರಿಗಳಿಂದ ಯಾವುದೇ ಉತ್ತರ ಬರಲಿಲ್ಲ. ಈ ಸರ್ಕಾರ ಸಂಸದೀಯ ವ್ಯವಸ್ಥೆಯಲ್ಲಿ ನಂಬಿಕೆ ಇರುವ ಸರ್ಕಾರ ಅಂತ ಕರೀಬೇಕಾ? ಈ ಸರ್ಕಾರ ಪ್ರಜಾಪ್ರಭುತ್ವದಲ್ಲಿ ನಂಬಿಕೆ ಇರುವ ಸರ್ಕಾರ ಅಂತ ಕರೀಬೇಕಾ..? ಎಂದು ಪ್ರಶ್ನೆ ಮಾಡಿದ್ರು. ನಾವು ಇಲ್ಲಿಯವರೆಗೂ ಸಹಕಾರ ನೀಡುತ್ತಾ ಬಂದಿದ್ದೇವೆ. ಆದರೆ ಕಡೇ ಹಂತದಲ್ಲಿ ಅವ್ಯವಹಾರ ನಡೆದಿರುವ ಬಗ್ಗೆ ಸುದ್ದಿಗೋಷ್ಟಿ ನಡೆಸಿದೆ. ಕೋವಿಡ್ ಅಕ್ರಮದಲ್ಲಿ ನಾನು ಯಾರ ಮೇಲೂ ಆರೋಪ ಮಾಡಲಿಲ್ಲ, ಸರ್ಕಾರದಲ್ಲಿ ಹೀಗೆ ಅವ್ಯವಹಾರ ನಡೀತಿದೆ ತಡೆಯಿರಿ ಅಂದೆ. ಅದಕ್ಕೆ ಸಚಿವರು ಸುದ್ದಿಗೋಷ್ಟಿ ನಡೆಸಿ ನಾವು ಖರ್ಚು ಮಾಡಿರೋದೇ 323 ಕೋಟಿ, ಹೀಗಿರುವಾಗ ನಾಲ್ಕು ಸಾವಿರ ಕೋಟಿ ಹಗರಣ ಹೇಗಾಗುತ್ತೆ ಅಂತ ಕೇಳಿದರು. ಅದಕ್ಕೆ ನಾವು ಲೆಕ್ಕ ಕೊಡಿ ಎಂಬ ಅಭಿಯಾನ ಆರಂಭಿಸಿದೆವು ಎಂದರು. ಪಿಪಿಯಿ ಕಿಟ್ ಸೇರಿದಂತೆ ಹಲವು ವಸ್ತುಗಳನ್ನ ಅಧಿಕ ಬೆಲೆಗೆ ಖರೀದಿಸಿರುವ ಬಗ್ಗೆ ಸಿದ್ದರಾಮಯ್ಯ ಲೆಕ್ಕ ಕೇಳಿದ್ರು.